חדשות תעופה בקצרה – אוגוסט 2007
·  קטגורית מטוסי ה-  (VERY LIGHT JET) VLJ מתפתחת במהירות וכבר נוצרו בתוכה תת-קטגוריות, כאשר בקצה העליון מצויים מטוסים דוגמת ה"מוסטנג" של ססנה, ה"פנום 100" של אמברר וה"הונדה-ג'ט" של הונדה שמחיריהם סביב ה- 3-4 מיליון דולר. בתווך מצויים מטוסים דוגמת ה"הקליפס 500" של הקליפס, ה"A700" של אדם ואחרים שמחיריהם סביב ה- 1.5-2.5 מיליון דולר. לאחרונה חלה התפתחות דווקא בחלק התחתון של הסקלה, כאשר המטוסים במיקום זה מוגדרים כ"סילון אישי" (זהו המינוח שהיה מקובל לכל קטגורית  ה- VLJ בתחילת דרכה לפני מספר שנים), ולקבוצה זו שייכים מטוסים דוגמת המטוס העתידי של צירוס שכרגע מוצג כדגם בלבד ובמידה מסויימת ה- "D-JET" של דיימונד.
בתערוכה באושקוש, הפתיעה חברת הקליפס כשהציגה דגם טס להוכחת קונספט בתת-קטגורית "סילון אישי". זהו מטוס חד-מנועי, בעל זנב בתצורת V (כמו מטוסה של צירוס),
בעל 4 מושבים, משקל מלא של 4,480 ליברות, קיבולת דלק של 186 גלון, מהירות שיוט מכסימלית של 345 קשר ב- 35,000 רגל, סייג רום של 41,000 רגל וטווח של 1,250 N.M עם 4 איש. לדברי מנכ"ל החברה, זהו מטוס הדגמה בלבד וטרם הוחלט על המשך פיתוח, אם כי סביר להניח לאור ההתפתחות המואצת בתת-קטגוריה זו שדגם זה ישמש כבסיס למטוס סדרתי.

· ולחדשות אחרות בקצרה מתערוכת אושקוש:

-   חברת ססנה היתה הראשונה מבין היצרניות הגדולות של התעופה הכללית שנכנסה לתחום ה- LSA עם הססנה 162 ותוך יומיים מחשיפתה נרשמו 400 הזמנות ותוך שבועיים נרשמו 720 הזמנות. ההתפתחות המהירה של תחום זה, משכה אליו יצרנים ידועים אחרים: חברת צירוס עם ה- SRS שלה שפותח מאולטרה-לייט גרמני בשם FK-14 "פולריס" ואשר יצוייד במצנח חירום. עלותו תהיה  כ- 100,000$ אך טרם נקבע לו"ז לייצורו ושיווקו. חברת דורניר הציגה את ה- DO-S מתוצרתה שהינו מטוס אמפיבי ופותח מספינת הטיס DO-24. הוא יונע באמצעות מנוע רוטקס 912, מחירו 129,000$ והחברה מתכננת גם גירסה עם מנוע דיזל.
-   חברת דיימונד הציגה את מטוסה החדש, ה-DA50  "סופרסטאר". למטוס 5 מושבים, מנוע קונטיננטל טורבו בן 350 כ"ס, אויוניקה מתקדמת מדגם גרמין G1000, מערכת מיזוג אוויר ושכלולים נוספים כולל אופציה למצנח חירום. משקלו הריק 2,200 ליברות והמלא 3,524 ליברות, קיבולת הדלק 74 גלון ומהירות השיוט מעל   ל- 200 קשר.
-    בעקבות דרישה גוברת למטוסים עתירי ביצועים, פיתחה חברת לנסאייר את ה- EVOLUTION שהינו קיט לבנייה עצמית, ארבע-מושבי, מדוחס ומונע במנוע טורבו-פרופ' מסידרת PT6. משקלו הריק 2,500 ליברות, המלא 4,300 ליברות, קיבולת הדלק 140 גלון, מצוייד במצנח חירום, מהירות מכסימלית 335 קשר וטווחו 860 N.M .

· רשויות הבטחון בארץ מבקשות להתקין מערכות התרעה ואזעקה בכל מטוסי התעופה הכללית בארץ (כולל מטוסי אולטרה-לייט ודאונים) בכדי למנוע שימוש בהם למטרות טרור. בהתאם לכך אמור להתפרסם מכרז ממשלתי לפיתוח מערכות שתעננה לצרכים אלו ויוקם חדר בקרה מרכזי שאליו תתנקזנה כל ההתרעות והאזעקות.
· אירן הודיעה על טיסת בכורה של מטוס קרב חדש מתיכנון וייצור עצמאיים בשם "AZARAKHSH"  (ברק) ובדברי רהב האופייניים לנציגי משטר אפל זה, הכריזו שפיתוח זה יוביל לפיתוח מטוסי קרב מהדור החמישי (מטוסי קרב מהדור החמישי הם לדוגמא ה F-22 "רפטור" וה- F-35 "לייטנינג 2" האמריקאיים). הפיתוח החל ב- 2002 וההנחה היא שהוא מבוסס על טכנולוגיות של ה- F-14 שהיה בידי אירן לפני נפילתה בידי האייטולות. מטוס קרב נוסף שנמצא בתהליכי פיתוח מבוסס על ה- F-5 שכמויות גדולות ממנו היו בידי אירן קודם המהפכה האיסלאמית.

·  לאחר ביטול פרוייקט מטוס התקיפה הבלתי-מאוייש המשותף לחיל-האוויר ולצי האמריקאי לפני כשנה וחצי, החליט הצי להמשיך בתוכנית משלו ולבנות מטוס מדגים טכנולוגיות שישמש בסיס לפיתוח מטוס תקיפה ארוך טווח בלתי מאוייש הממריא ונוחת מנושאות מטוסים. על הפרוייקט התחרו חברת נורתרופ-גרומן עם   מטוס ה-X-47B  שהינו נגזרת של מטוסה מהפרוייקט שבוטל וחברת בואינג עם ה- X-45N שאף הוא נגזרת ממטוסה באותו פרוייקט. בימים אלו הודיע הצי על זכייתה של חברת נורתרופ-גרומן בפרוייקט שאמור להימשך 6 שנים וקיבלה בשלב זה תקציב של 635 מיליון דולר מתוך תקציב כללי מוערך של 1.5 מיליארד דולר. הפסדה של בואינג הינו קריטי מבחינה שכן אין באמתחתה מטוסי תקיפה חדשים בפיתוח אלא רק ייצור שוטף של ה- F-15E וה- 
F-18E/F וכל הידע ההנדסי והניסיון שנרכש בעשרות שנות מחקר ופיתוח, עלולים להיעלם ולגרום לה לצאת משוק מטוסי התקיפה

·  סכנת התנגשות אסטרואידים בכדור הארץ הינה תרחיש בלהות שכן היא טומנת בחובה סכנת הכחדה קולוסלית של החיים על פני כדור-הארץ, כפי שקרה כבר מספר פעמים בעבר ושהאחרון שבהם היה לפני כ- 65 מיליון שנה עת פגע אסטרואיד בקוטר משוער של כ- 9 ק"מ באזור מפרץ מכסיקו של היום, השמיד 70-80% מהחי והצומח על פני הגלובוס, שם קץ לעידן הדינוזאורים ושינה כליל את ההיסטוריה. נאס"א מתכננת כיום חללית ליירוט אסטרואידים בשם "CRADLE" שמסתה  
11,035 ק"ג, שתישא 6 גופי שיגור דמויי טילים שמסת כל אחד 1,500 ק"ג ואשר נושאים ראשי נפץ גרעיניים, כל אחד בעוצמה של 1.2 מגטון (פי 60 מעוצמת הפצצה שהוטלה על הירושימה). החללית תשוגר באמצעות המשגר "ARES 5" 
נמצא עתה בפיתוח וישמש לשיגור אסטרונאוטים אמריקאיים לירח בעשור הבא. המטרה העכשווית של חללית זו, המזכירה את הסרט "ארמגדון", היא ליירט את האסטרואיד APOPHIS שמסתו מוערכת ב- 1,000 טון ואשר עפ"י החישובים יגיע לקירבה יתרה לכדור הארץ באפריל 2029. תאריכים אפשריים לשיגור החללית הם ב- 2020 וב- 2021 ובהתקרבה לאסטרואיד היא תשגר את ראשי הנפץ הגרעיניים במרווחים של שעה אחד מהשני והללו יתפוצצו אחד לאחר השני בקירבת האסטרואיד ויטו אותו ממסלולו. כדי שאסטרואידים אמנם יוטו ממסלולם, הרי שאם קוטרם בטווח 100-500 מ', יש לפגוע בהם שנתיים לפני מועד ההתנגשות המשוער עם כדור-הארץ ואם הם גדולים יותר, יש לפגוע בהם לפחות חמש שנים קודם להתנגשות.

